**2. sz. melléklet2**

**AZ ÉRDI FUNDOKLIA-VÖLGY TERMÉSZETVÉDELMI TERÜLET TERMÉSZETVÉDELMI KEZELÉSI TERVE (2008 - 2018)**

## Természetvédelmi gyakorlati célkitűzések

* Meg kell őrizni a veszélyeztetett szarmata mészkő sziklagyepek és sztyepprétek természetközeli állapotú növénytársulásait és a terület kiemelkedően magas biológiai sokféleségét.
* Biztosítani kell a védett és fokozottan védett növény- és állatfajok és élőhelyeik hosszú távú fennmaradását.
* A leromlott élőhelyeken elő kell segíteni az őshonos növényzet regenerálódását.
* A tájidegen fafajú erdő jellegű fásítások átalakításával elő kell segíteni a termőhelynek megfelelő természetközeli xerothem erdő- illetve sztyeptársulások kialakulását.
* Meg kell őrizni a jellegzetes földtani képződményeket és a természetes és mesterséges felszínformákat, meg kell akadályozni a talajdegradációs folyamatokat.
* Biztosítani kell az urbanizációs hatásokkal érintett területen a tájképi értékek fennmaradását.
* Elő kell segíteni a terület értékeinek további kutatását és a bemutatását.

## Természetvédelmi stratégiák

* A területen érvényesülő, a természeti értéket veszélyeztető tényezők, illetve káros hatásaik csökkentése, illetve megszüntetése (illegális szemétlerakatok összegyűjtése és elszállítása; illegális kerítések elbontása).
* A sziklagyepek és sztyeprétek zavartalanságának biztosítása, beavatkozás mellőzése.
* A spontán cserjésedő területeken a szukcessziós folyamatok irányítása a cserjék – értékesebb élőhelyek rovására történő – terjeszkedésének megakadályozása érdekében.
* A völgytalpi erdőmaradvány zavartalanságának biztosítása.
* Az inváziós fajok (pl. bálványfa, akác, aranyvessző) visszaszorítása, további térnyerésük megakadályozása.
* A terület- és földhasználatnak a természetvédelem érdekeinek megfelelően történő szabályozása, a beépítés megelőzése ill. megszüntetése.
* A tájidegen feketefenyővel elegyes fásítások átalakítása a platóra jellemző sztyeprétre, élőhely-helyreállítás.
* A látogatás, valamint az oktatási és kutatási tevékenységek alárendelése a természetvédelem céljainak.

## Természetvédelmi kezelési módok, korlátozások és tilalmak

* + A természetvédelmi kezelési tervben nem részletezett, vagy nem szabályozott kezelési előírásokat a területen az illetékes elsőfokú természetvédelmi hatóság (a továbbiakban: hatóság) egyedi államigazgatási eljárásban határozza meg.

### Művelési ághoz nem köthető természetvédelmi kezelési módok, korlátozások és tilalmak

##### Élőhelyek kezelése, fenntartása

* A jelenleg magántulajdonban levő gyepek tulajdoni viszonyait tisztázni kell, törekedni kell arra, hogy a védett gyepek visszakerüljenek önkormányzati v. állami tulajdonba.
* A platón a fajgazdag, természetközeli szerkezetű gyepterületeken az őshonos fák és cserjék terjedését – azok kivágásával – meg kell akadályozni.
* A meglévő és megjelenő inváziós fásszárúakat (bálványfa, akác) maghozó állapotuk előtt, mechanikai és kémiai módszerek alkalmazásával, el kell távolítani a gyepterületekről.
* Az agresszívan terjedő, gyomjellegű lágyszárú fajok által borított növényzeti foltokat évente legalább kétszer, virágzás előtt a foltok eltűnéséig kaszálni, vagy szárzúzózni kell. A levágott növényi anyagot haladéktalanul el kell távolítani a területről.
* A terület délkeleti részén lévő cserjésben (hrsz. 4074) a fajgazdag gyepterületeket növelni kell az őshonos fásszárú növényzet eltávolításával.
* A tájidegen feketefenyvest fokozatosan gyeppé kell átalakítani. A terület környezetében megjelenő fenyő magoncokat mechanikus módszerekkel el kell távolítani.
* A sekély termőrétegű, eróziónak kitett gyepterületek legeltetése tilos.
* A területen tüzet gyújtani tilos.

##### Fajok védelme

* A terület természetvédelmi kezelésekor figyelembe kell venni az ott élő fajok eltérő természetes életciklusait (költés, termésérlelés).
* A terület déli részén található egykori gyurgyalagtelep élőhelyét új fészkelési felület kialakításával helyre kell állítani, az élőhelyet kerítéssel kell megvédeni.

##### Táj- és kultúrtörténeti értékek védelme

* A terület határán kizárólag a tájba illő kerítés építhető (különösen: hrsz. 4066).
* A védett terület nyugati és északkeleti szélén őshonos cserjékből és fákból álló sávot kell kialakítani.
* A területen a hulladék-elhelyezés tilos, az illegális hulladéklerakókat fel kell számolni.
* Hosszabb távon az M7-től északra eső terület turisztikai fejlesztése is szükséges a természeti és kultúrtörténeti értékek együttes bemutatása céljából.

##### Látogatás

* A terület oktatási vagy kutatási célból, gyalogosan szabadon látogatható. A látogatás során csak a meglévő utakon lehet közlekedni.
* A területre gépjárművel csak veszély- és kárelhárítás érdekében, valamint a természetvédelmi kezeléssel összefüggő munkálatok érdekében lehet behajtani. Ezen túlmenően a védett területre gépkocsival, motorkerékpárral, quaddal behajtani tilos. A földutakra a gépjárművel és motorkerékpárral történő bejutást akadályok kiépítésével meg kell gátolni.
* A tulajdonosok számára a jogszerűen végzett tevékenységek elvégzése céljából a belépést biztosítani kell.
* A területen a lovaglás tilos.

##### Oktatás és bemutatás

* A terület természeti értékeinek bemutatása céljából tanösvényt kell kialakítani.

Kutatás, vizsgálatok

* A területen csak a természetvédelmi célkitűzések elérését elősegítő kutatások végezhetők.
* A természetvédelmi kezelés hatékonyságának ellenőrzésére a védett, továbbá gyomjellegű fajok állományméretét monitorozni kell.
* Az állatvilág teljesebb megismerése céljából a gerinctelen fajok feltárását folytatni kell.

##### Terület- és földhasználat

* A területen tilos a mezőgazdasági művelés, a vadgazdálkodás, valamint az ipari és bányászati tevékenység. Csak természetvédelmi célú kezelés, és természetvédelmi érdekből történő beavatkozás lehetséges.
* Épület, vonalas infrastruktúra, illetve közmű elem létesítése a területen nem engedélyezhető. Látogatást szolgáló építmények a terület szélén –a 4074 hrsz-ú ingatlanon -hatósági engedéllyel építhetők.
* Burkolt és burkolatlan utak létesítése, valamint kijelölése nem javasolt a területen csak indokolt esetben: a természeti és régészeti értékek bemutatása, és a természetvédelmi célokat szolgáló létesítmények megközelítése érdekében.

##### Természetvédelmi infrastruktúra

* A természetvédelmi infrastruktúra fejlesztése csak természetes anyagok felhasználásával történhet, elemeit a tájba kell illeszteni.
* Az érintett helyi önkormányzatnak biztosítani kell a terület megfelelő szintű őrzését.
* Az érintett helyi önkormányzatnak biztosítania kell a vagyonkezelésében lévő természetvédelmi célú kerítéseknek, sorompóknak, hatósági és információs tábláknak a folyamatos ellenőrzését, karbantartását.